Liverpool komst á topp ensku úrvalsdeildarinnar í fótbolta í gærkvöld en varð af mikilvægum stigum í baráttunni við Manchester City um Englandsmeistaratitilinn.
Liverpool fékk Tottenham í heimsókn á Anfield. Staðan var markalaus í hálfleik en eftir um það bil tíu mínútur í síðari hálfleik kom Son Heung-min Tottenham í 1-0. Á 74. mínútu tókst Luis Diaz svo að jafna metin fyrir Liverpool en 1-1 reyndust lokatölur á Anfield. Liverpool á í harðri baráttu við Manchester City um Englandsmeistaratitilinn og mætir City Newcastle í dag. Með sigri City kemst liðið á toppinn á nýjan leik og verður þá með þriggja stiga forskot á Liverpool þegar þrjár umferðir eru eftir. Leikur City og Newcastle hefst klukkan hálf fimm. Þrír aðrir leikir eru spilaðir í dag og byrja þeir allir nú klukkan eitt. Arsenal fær Leeds í heimsókn, Leicester mætir Everton og Norwich og West Ham eigast við.
Haukar höfðu betur gegn ÍBV 28-24 í þriðja leik liðanna í undanúrslitum úrvalsdeildar karla í handbolta í gærkvöld. Eyjamenn hefðu getað tryggt sér sæti í úrslitum með sigri en þeir höfðu unnið fyrstu tvo leikina. Svo fór ekki, Haukar trygðu sér sigurinn og staðan í einvíginu því 2-1, ÍBV í vil. Liðin mætast næst í Vestmannaeyjum á þriðjudag. Fari ÍBV með sigur úr býtum komast þeir í úrslit Íslandsmótsins en vinni Haukar mætast liðin í oddaleik á Ásvöllum. Leikið verður í hinu undanúrslitaeinvíginu í kvöld en þar eigast við Valur og Selfoss. Þar er staðan 2-0 fyrir Val og því geta Valsmenn komist í úrslit með sigri á Hlíðarenda. Leikur liðanna hefst klukkan hálf átta í kvöld.
Sveindís Jane Jónsdóttir og liðsfélagar hennar hjá þýska liðinu Wolfsburg geta tryggt sér Þýskalandsmeistaratitilinn í dag með sigri á Carl Zeiss Jena í næst síðustu umferð þýsku deildarinnar í dag. Baráttan um meistaratitilinn hefur verið á milli Bayern og Wolfsburg. Bayern, með landsliðskonurnar Glódísi Perlu Viggósdóttur, Karólínu Leu Vilhjálmsdóttur og Cecilíu Rán Rúnarsdóttur innanborðs, vann Leverkusen í gær 3-0 og er stigi á eftir Wolfsburg sem á leik til góða. Vinni Wolfsburg leikinn í dag er Þýsklandsmeistaratitillinn tryggður.